Uncategorized | Binne die Glashuis
Everything belongs – Richard Rohr (Crossroad, 2003)
Soos altyd is ek laat vir die bus, want die boek het al in 1999 uitgekom, en baie het al daarvan gepraat, maar ek het dit nou eers voor oë gekry op die uitverkoop-tafel van een of ander boekwinkel. R15, kan jy glo en nuut kos dit oor die R200! Ek lees darem wel al vir jare Richard Rohr se dagstukkies – dis hoekom ek die boek sommer dadelik gevat het.
Dalk wil jy nie die hele stuk lees wat ek nou skryf nie – dis nogal vervelig en lank…
Ek kan nie eintlik die boek opsom nie – alhoewel ek notas vir myself gaan maak – want die boek is te diep vir 'n opsomminkie. Laat ek dit so stel: my seun het my die boek sien lees en gesê hy wil dit ook lees. Ek sê toe nee, hy kan nie…
Job se vrou
Die storie van Job is een wat ons almal ken. Dis dalk omdat dit die oudste boek in die Bybel is (geskryf tussen die 7de en 4de eeue BCE) of omdat ons almal een of ander tyd met Job se ellende kan identifiseer.
Job was een van die rykste en mees wel af manne in sy tyd gewees. Hy het 'n groot boerdery gehad, 'n groot familie, 'n mooi vrou, rykdom, aansien, en het God gedien en vrees.
Die storie vertel dat God gespog het oor Job voor die duiwel, wie oortuig was dat Job slegs God gedien het omdat alles met Job goed gegaan het. Die duiwel het God uitgedaag om sy beskerming en seën van Job te verwyder en sien hoe vinnig hy op God sou draai. God het toe terug gestaan en die duiwel het bos gegaan.
In een dag was al Job se rykdom, veë en finansiële besittings weg en al sy kinders het in daardie dag gesterwe.
Tog het Job sy geloof behou.
Toe word Job siek en eindig op die ashoop van die dorp waar hy met God praat en redeneer oor hoekom en waarom?
Aan die einde van dit alles behou Job steeds sy geloof en vertroue in sy God en word dus geseën met dubbel van alles. Dubbel sy rykdom, dubbel sy kinders, dubbel sy lewensduur.
Job word uitgebeeld as 'n held, 'n voorbeeld vir die geloof.
Wat ek uitgelaat het in Job se storie is die deel wat sy vrou gespeel het. En in al die preke wat ek al gehoor het van Job, word Job se vrou uitgebeeld as die antagonis van die storie, Job se ondergang, die dwase, goddelose vrou.
Want sy was die een wat vir Job gesoebat het toe hy op die ashoop sit, dat hy net God moet vloek en sterf. En vir hierdie stukkie advies wat sy gegee het, word sy (die vrou) as die swakker een van die twee gesien.
Maar gister het my oë oop gegaan tot iets wat ek nog nooit van te vore gesien het nie, wat my forseer het om my siening oor Job se vrou (en alle emosionele vrouens) te verander.
Hierdie sê vir my Job se vrou was 'n beter vrou as wat ons haar nog altyd uitgemaak het om te wees. (Dalk omdat ons in 'n man gedrewe patriargale wêreld lewe dat die man altyd as die held geskets word en die vrou as die man se helper of verleidster.)
As ek na die vrou kyk sonder die patriargaal brille sien ek 'n gelyke aan die man. 'n Eweknie.
Een wat trauma en moeilike omstandighede net anderste hanteer en verwerk as wat mans doen. Job het sy trauma met sy intellek probeer uit redeneer, waar Job se vrou meer in gestel was op haar emosies en wat sy voel. Die een is nie beter as die ander nie. Ek glo die beste is 'n kombinasie van die twee. (Presies wat dalk gebeur het met Job en sy vrou.) En ja in moeilike omstandighede word daar dinge vir mekaar gesê wat niemand dalk bedoel nie, maar die liefde is groter en sal aan die einde van die dag oorwin as jy net nie daarop opgee nie.
So hier is 'n 'shout-out' vir al die vrouens wat emosies en sagmoedigheid na die huwelik toe bring. Dankie vir julle liefde en omgee.
Januarie 12, 2014
Manna vanuit die hemel, word gevind in Bloemfontein.
Ek het al baie maal gewonder of ek met Manna Tydskrif moet aangaan of nie. Om 'n tydskrif uit te bring is maar 'n duur en moeilike storie. Ek sal nooit vergeet wat die persoon by die heel eerste drukkery vir my gesê het met ons heel eerste Manna oplaag in Januarie 2006 "Ek het al baie sulke Christen 'nuusbriewe' gesien kom en gaan, maar nie een van hulle bestaan vir lank nie. Ek gee julle s'n so jaar tot 2 kans."
Wel, Mr. die Drukker, dit is nou 2014 en Manna val nog steeds van uit die hemel. (Ek moet bieg, dat as dit nie was vir Mr. die Drukker wat hierdie 'uitdaging' neer gelê het nie, so ek seker al lankal wel met Manna gestop het.)
Ons het nog altyd Manna gesien as 'n bediening eerste en besigheid tweede en met ons Desember vakansie rit af Kaap toe, smaak ek net weer die bedienings krag van Manna.
Nadat ek my kar volgemaak het in Bloemfontein, loop daar 'n middeljarige blanke man na my toe. Dit was duidelik dat hierdie man lanklaas gebad of geëet het.
"Jammer meneer maar ek het nie enige kleingeld op my nie" antwoord ek hom.
"Dit is nie geld wat ek soek nie seun, ek benodig net so bietjie petrol" antwoord hy my terug.
Ek besluit toe om hom te help en stap oor na sy kar/huis wat by die pompe staan.
Hy vertel my hoe hy 3 dae laas geëet het en al weke saam met sy vroutjie in hulle gehawende kar lewe. Hy het sy werk verloor in die Kaap en is nou op pad Pretoria toe om vir tyd en wel hy weer werk kry by sy dogter te gaan bly. Dus die behoefte aan brandstof.
Terwyl die petroljoggie die kar volmaak besluit ek maar verder help deur om vir hom en sy vrou maar te bid. Ek doen toe 'n eenvoudige gebed waarin ek die Here dank dat Hy hulle beskerm het tot nou toe, en Hom gevra of Hy hulle ook sal begin seën met hulle padvorentoe.
Op daardie punt was die man oorkom met emosies en dankbaarheid dat hy graag ook iets vir my wil gee. Hy vertel my dat dit wat hy my nou gaan gee het hom en sy vrou deur hierdie moeilike tye gebring en dit het hulle gehelp om aan hulle geloof vas te hou.
Hy haal toe uit sy kar 'n ou Manna Tydskrif.
Ek kon nie help om te glimlag nie.
"Dankie meneer, maar ek het nog als baie van hierdie tydskrif alreeds by my huis. Dit is my tydskrif, jy sien!"
Die man en sy vrou albei oorlaai met emosies, ek moet bieg ek ook op hierdie stadium, gee mekaar drukkies en skut hand en huil en lag en pass die Manna tydskrif heen en weer, alles terwyl die petroljoggie ons dop hou en nie die meer die petrol wat nou al oorloop op die vloer nie.
Ek word toe dadelik herinner aan 'n woord wat die Here vir my lank terug oor my eie bediening en toekoms gegee het – dat daar baie vrug om my werk sal wees, waarvan ek bitter min sal sien.
Darem so elke nou en dan gee die Here vir my 'n skrefie-kyk van waar my werk vrug dra, wat net weer genoeg oemf vir my gee om getrou te kan, kop af aan te hou doen wat die Here vir my gevra het om te doen.
Prediker 9:10 – "Doen met toewyding alles wat jou hand vind om te doen, want in die graf waarheen jy op pad is, is daar nie werk of insig, kennis of wysheid nie."
Oor die jare het my hand vele ander dinge ook gevind om te doen, maar met Manna sal ek aan hou vir solank Manna van uit die hemel, gevind word hier op aarde.
As jy meer wil uitvind of dalk inskryf op Manna Tydskrif, kliek hier: https://www.grootisutrou.co.za/index.php?option=com_content&view=article&id=48&Itemid=56
of gaan direk na Manna se website. www.mannatydskrif.co.za
God se bouncers
Ek het laas week weer my enkel geswik in 'n plek waar jy nie eintlik 'n voet verkeerd mag neer sit nie. Ek was so vinnig uitgehaal, eenkant geskuif en die deur op my toe gemaak dat ek by myself dink, "Maar wanneer het God vir Homself bouncers gekry?"
Daar is baie wat Christenskap behandel soos hulle eie eksklusiewe klub. Hulle besluit wie mag in kom en wanneer dit tyd is vir iemand om te loop. Ons verkondig op die advertensiebord "ALMAL* is welkom." Maar ons bedoel eintlik almal wat aan die * terme en voorwaardes voldoen.
* By almal bedoel ons eintlik net die wat alreeds hulle sonde raak sien en bereid is om die bekerings pad te stap. Die wat nog in sonde wil bly, kom terug wanneer julle reg is om te erken julle is verlore. Want ons lees die verhaal van die verlore seun slegs vanaf vers 17, waar die verlore seun tot sy sinne kom. Ons lees nie die deel tussen vers 11-16 waar die Vader die seun toelaat en seën om in die wêreld te gaan nie. Nee, nee. Sulke almal's is nog nie welkom nie.
Ongelukkig keer hierdie selfaangestelde bouncers nie net mense by die deur van Genade en Liefde nie, hulle besluit ook wie nie meer voldoen aan die Genade en Liefde terme en voorwaardes nie. (Wat? Terme en voorwaardes vir Genade en Liefde? Nou vertel jy my 'n ding!)
Sodra 'n kerkleier een voet verkeerd sit, waar jy nie eintlik mag loop nie. (En ja, daar is baie dinge waaroor die predikant nie oor MAG praat nie.) Of waar hy in 'n oomblik van swakheid sy masker laat val, word daar vinnig-vinnig vergader, beraad en besluit sensuur of sumier skors is die enigste opsie. Want net masker mense moet ons lei.
Hierdie kerkleier wat vir jare sy bloed en sweet gegee het vir die gemeente word nou as 'n melaatse hanteer. Waarom? Want hy het tog uit gekom om ook tog net mens te wees.
Die selfaangestelde bouncers van Christenskap neem hom by die agter deur van Wet en Geregtigheid uit, waar daar geen welkom matjie te vinde is nie. Die bouncers komplimenteer mekaar dat hulle nie toe laat dat 1 verdwaalde skaap die ander 99 skape verder kan mislei nie.
Nooit sal ek die opregtheid van enige van hierdie geestelike skoonmakers bevraagteken nie. Hulle dien God met alles wat in hulle is. Hulle beskerm die geloof met hand en tand. Hulle sal self sterwe vir dit waarvoor hulle glo.
Petrus en Saulus het ook op 'n stadium hulleself gesien as God se bouncers.
Petrus het Jesus vermaan toe hy hoor hoe Jesus praat van die kruis. "Hierdie sal nooit met jou gebeur nie." Jesus het egter die groter prentjie van liefde raak gesien en die kruis verduur.
Petrus het later (duidelik nie die boodskap van Liefde en Genade al gesnap nie), een van die mense wie Jesus gevange wou neem, se oor afgekap. Jesus het egter die groter prentjie van liefde raak gesien en sy vyand genees.
Saulus het nie net mense se ore afgekap wat nie wou luister nie, hy het mense dood gemaak wat met tradisie wou breek. Jesus het egter die groter prentjie van liefde raak gesien en Saulus gewys hoe blind hy werklik was.
God het ons nie geroep om meester oor mekaar te speel nie. Daar is geen bouncers nodig in God se koningryk nie. Hier is wat Jesus vir die Fariseërs (God se bouncers van die tyd) gesê toe hulle die sondaars en tollenaars rondom Jesus wou verwyder. "Diè wat gesond is, het nie 'n dokter nodig nie, maar diè wat siek is. Gaan leer wat dit beteken: 'Ek verwag barmhartigheid en nie offers nie.'"
So voordat ons weer iemand voorkeur by die deur van Liefde en Genade of wil agter uitskop by die deur van Wet en Geregtigheid, onthou God smag nie enige offers van jou nie, hy smag ontferming van jou vir almal vir wie Hy liefhet.
Kom ons ondersoek ons eie blindheid wanneer ons hierdie deel in die Boodskap vertaling saam lees.
"Van die Jode wat die wet baie streng gehou het, het Jesus toe saam met al daardie mense aan die tafel gesien. Dit het hulle laat wonder of Hy dan soos daardie mense wou word, want 'n mens eet mos net saam met goeie vriende. Hulle het by sy dissipels probeer uitvis: "Wat is Jesus besig om te doen? Wat leer hy julle? Waarom is hy so vriendelik met hierdie slegte mense dat hy selfs saam met hulle eet?" Hulle het die dissipels met vrae gepeper."
v.12 "Jesus hoor dit toe en vra: "Wat dink julle moet 'n dokter doen? Moet hy heeltyd die gesonde mense oppas? Of is sy plek by die siek mense vir wie hy iets kan beteken?"
v.13 "Die antwoord op hierdie vraag sal julle help om God se woorde te begryp: 'Dit help nie julle broei mekaar warm in die kerk en hou mooi eredienste nie. Nee, Ek wil eerder hê julle moet mense help wat julle hulp regtig nodig het.' Dink mooi hieroor na; dan sal julle verstaan wanneer Ek sê dat Ek nie hier is om mense wat klaar aan God gehoorsaam is weer na Hom te lei nie. Nee, dit is die mense wat nie van Hom weet wie se oë Ek graag vir God wil oopmaak."